
		RAPORT DE SPECIALITATE
privind aprobarea Planului de selecţie – componenta integrală, Profilului Consiliului de Administraţie și Profilului personalizat al membrilor Consiliului de Administrație al Companiei Locale de Termoficare “Colterm” S.A. Timișoara

Procedura de selecţie a membrilor Consiliului de Administraţie la Compania Locală de Termoficare Colterm S.A. a fost demarată în conformitate cu normele de guvernanță corporativă,  prin Hotărârea Consiliului Local al Municipiului Timișoara nr. 152/22.04.2021 privind declanșarea procedurii de selecție a membrilor Consiliului de Administrație la Compania Locală de Termoficare “COLTERM” S.A. Timișoara.
Prin Hotărârea Consiliului Local al Municipiului Timișoara nr. 192/25.05.2021 s-a aprobat Planul de selecţie pentru ocuparea posturilor vacante din cadrul Consiliului de Administraţie la Compania Locală de Termoficare Colterm S.A. Timişoara - componenta inițială,  precum şi termenii de referinţă pentru expertul independent.
În urma ofertelor depuse prin intermediul SEAP, în vederea prestării serviciilor pentru recrutarea membrilor Consiliului de Administrație la Colterm S.A Timișoara, a fost declarată câștigătoare oferta societății Pluri Consultants S.R.L.
În temeiul art. 3, punctul 2, lit. b) din Ordonanţa de urgenţă a Guvernului nr. 109/20111 privind guvernanţa corporativă a întreprinderilor publice, autoritatea publică tutelară are competența de a propune candidați pentru funcțiile de membri ai consiliilor de administrație.
Luând în considerare prevederile art. 1. pct.- ul 16 din Anexa nr. 1 la HG nr. 722/2016, planul de selecţie reprezintă un document de lucru prin care se stabileşte calendarul procedurii de selecţie de la data iniţierii procedurii de selecţie până la data numirii persoanelor desemnate pentru funcţiile de administrator, fiind structurat pe două componente: componenta inițială și componenta integrală (care se întocmește după selectarea expertului independent).
Potrivit art. 20 alin. 1) din Anexa 1 la HG nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/20111, fiecare autoritate publică tutelară elaborează un profil personalizat al consiliului într-un mod transparent, sistematic şi riguros pentru a se asigura că sunt identificate capacităţile necesare pentru alcătuirea celui mai bun consiliu şi, respectiv, cei mai buni candidaţi pentru consiliu.
În conformitate cu prevederile art. 34 din Anexa 1 la HG nr. 722/2016, profilul consiliului şi profilul candidatului se aprobă de către autoritatea publică tutelară.
Astfel, având în vedere Raportul inițial nr. SC2021-018141/29.06.2021 al expertului independent, reprezentant al PLURI CONSULTANTS S.RL., în conformitate cu prevederile OUG nr. 109/2011 privind guvernanţa corporativă a întreprinderilor publice şi a normelor de aplicare reglementate prin HG nr. 722/2016, în vederea respectării etapelor procedurii de selecţie, pentru ocuparea posturilor vacante din cadrul Consiliului de Administrație al Companiei Locale de Termoficare Colterm S.A., au fost elaborate următorele anexe la prezentul raport de specialitate:
· Anexa 1 : Planul de selecţie – componenta integrală,
· Anexa 2: Profilul Consiliului de Adminstraţie,
· Anexa 3: Profilul personalizat al membrilor Consiliului de Administrație.
Având în vedere aspectele prezentate mai sus, propunem spre analiză şi aprobare Proiectul privind aprobarea Planului de selecţie – componenta integrală, Profilului Consiliului de Administraţie și Profilului personalizat al membrilor Consiliului de Administrație al Companiei Locale de Termoficare “Colterm” S.A. Timișoara

